b'\n_START_ARTICLE_\nLautasliina\n_START_PARAGRAPH_\nLautasliina eli servietti on kankainen tai paperinen kattaustekstiili, johon ruokailija pyyhkii suutaan aterioidessaan. Aterian aikana lautasliinaa pidet\xc3\xa4\xc3\xa4n syliss\xc3\xa4, josta se tarvittaessa nostetaan suun kevytt\xc3\xa4 pyyhint\xc3\xa4\xc3\xa4 varten._NEWLINE_Ranskan kielen sana serviette tarkoittaa sananmukaisesti \xe2\x80\x9druoan tarjoilussa tarpeellista tarviketta\xe2\x80\x9d, mutta sana vakiintui monissa kieliss\xc3\xa4 tarkoittamaan lautasliinaa._NEWLINE_Kattauksessa lautasliina asetetaan usein alkuruokalautaselle, leip\xc3\xa4lautaselle, haarukoiden alle tai niiden vasemmalle puolelle, tai taiteltuna korkeaan jalattomaan juomalasiin. My\xc3\xb6s kahvikattauksessa k\xc3\xa4ytet\xc3\xa4\xc3\xa4n lautasliinoja._NEWLINE_Nykyisin kankaisia lautasliinoja k\xc3\xa4ytet\xc3\xa4\xc3\xa4n pesulakustannusten minimoimiseksi vain hienommissa ravintoloissa ja juhla-aterioilla. Kankaisten lautasliinojen tilalle ovat tulleet kertak\xc3\xa4ytt\xc3\xb6iset paperilautasliinat, joita saa ravintolatukuista ja p\xc3\xa4ivitt\xc3\xa4is- ja paperitavarakaupoista eri kokoisina, eri paksuisina ja erilaisin painokuosein koristeltuina.\n_START_SECTION_\nHistoriaa\n_START_PARAGRAPH_\nLautasliinoja tiedet\xc3\xa4\xc3\xa4n k\xc3\xa4ytetyn 1400-luvun eurooppalaisten kuninkaallisten hoveissa niin, ett\xc3\xa4 ne pidettiin aterian ajan l\xc3\xa4mpimin\xc3\xa4 lieden \xc3\xa4\xc3\xa4ress\xc3\xa4 ja tuotiin ruokailijoille k\xc3\xa4sien ja kasvojen pyyhkimist\xc3\xa4 varten vasta aterian lopussa, joskus miedosti hajustettuina._NEWLINE_V\xc3\xa4hitellen yleistyi tapa k\xc3\xa4ytt\xc3\xa4\xc3\xa4 lautasliinaa l\xc3\xa4pi aterian. Lautasliinasta tuli yksi juhlap\xc3\xb6ytien koriste, kun opittiin taittelemaan se n\xc3\xa4ytt\xc3\xa4v\xc3\xa4n veistosmaiseksi, vaikkapa lintua kuvaavaksi. T\xc3\xa4ll\xc3\xb6in lautasliinataitelman purkamista voitiin pit\xc3\xa4\xc3\xa4 jopa huonona k\xc3\xa4yt\xc3\xb6ksen\xc3\xa4, ja n\xc3\xa4iden koristeiden lis\xc3\xa4ksi ruokailijoille saatettiin varata toiset lautasliinat varsinaiseen k\xc3\xa4ytt\xc3\xb6\xc3\xb6n._NEWLINE_1800-luvun alun aterioita kuvaavista maalauksista n\xc3\xa4hd\xc3\xa4\xc3\xa4n silloinen tapa pit\xc3\xa4\xc3\xa4 lautasliinan p\xc3\xa4\xc3\xa4t\xc3\xa4 aterian ajan kauluksen sis\xc3\xa4\xc3\xa4n tungettuna niin, ett\xc3\xa4 lautasliina peitt\xc3\xa4\xc3\xa4 puvun etumuksen ja miehill\xc3\xa4 solmion. 1900-luvun alun k\xc3\xa4yt\xc3\xb6skirjallisuudessa t\xc3\xa4t\xc3\xa4 tapaa jo paheksutaan._NEWLINE_1900-luvulla lautasliinaa k\xc3\xa4ytettiin vauraissa kodeissa. Jokaisella oli oma henkil\xc3\xb6kohtainen lautasliina, jota k\xc3\xa4ytettiin noin viikon ajan ja varastoitiin aterioiden v\xc3\xa4lill\xc3\xa4 lautasliinapussissa eli -laukussa tai 1800-luvulla yleistyneen lautasliinarenkaan sis\xc3\xa4\xc3\xa4n rullattuna. 1900-luvun Ruotsissa julkaistiin monia kirjoja serviettien taittelusta. Tavallisin lautasliinan koko on silloin ollut 50 x 50 cm, mutta monimutkaisempien taitosten tekemiseen tarvittiin 70 x 70 cm tai jopa 110 x 110 cm kokoisia lautasliinoja._NEWLINE_Lautasliinarenkaita valmistetaan hopeasta, kuparista, messingist\xc3\xa4 ja muista metalleista. Ne voivat olla my\xc3\xb6s puuta tai luuta, nykyisin my\xc3\xb6s muovia.'